Papersnake/gushiwen huggingface dataset:
梅岭种梅
韩日缵（明代）

梅花村里趣装来，欲度梅关不见梅。和靖鹤归香已杳，师雄翠见梦初回。

岭头岂有枝堪折，驿使虚传句易裁。丞相祠前栽几树，预期玉蕊雪中开。
从军别家
窦巩（唐代）

自笑儒生著战袍，书斋壁上挂弓刀。

如今便是征人妇，好织回文寄窦滔。
次韵子功赠王玉山 其一
韩淲（宋代）

要知爵服人人别，不信弦歌个个同。指点苕溪归棹远，西风吹梦藕花中。
九日和王仲锡宪长咏蝴蝶花限韵 其三
释今无（明代）

十亩香斋蝶未归，碧云遮树路尤微。隔帘欲动虚经眼，并叶初浓照舞衣。

一径情深南浦月，十年人老北山薇。蘧蘧已觉吾非我，忍摘轻盈伴夕菲。
再赋二首 其二
周紫芝（宋代）

云暗千家雨，寒生两岸秋。水翻波入户，人靓玉明楼。

山色遮愁眼，荷香满客舟。水晶宫里梦，还作此生游。
冬晴
陆游（宋代）

吴中霜雪晚，初冬正佳时。
丹枫未辞林，黄菊犹残枝。
鸣雁过长空，纤鳞泳清池。
气和未重裘，临水照须眉。
悠然据石坐，亦复出门嬉。
野老荷鉏至，一笑成幽期。
邻火幸不及殃
沈周（明代）

城门失火夜深时，万幸先生不姓池。旧屋尚存还纳客，残书不烬可教儿。

行藏在我焉无过，善恶惟天自有知。今日一杯须烂醉，白头俱是老便宜。
送彭大老提舶泉南
孙应时（宋代）

先生学力定如山，应世无非意所安。
一语令人深味处，不言容易祗言难。
送任秘丞知长兴县
余靖（宋代）

懿文通籍气飘飘，二十年来困下僚。
吾道本将忠许国，世途休叹老登朝。
囊装冷落堆青简，衙署幽深枕画桥。
预想吴人蒙美化，海鸥桑雉共逍遥。
清慎轩
吕本中（宋代）

清慎轩中一事无，午窗高枕似吾庐。世人称意何须道，乃祖风流正不疏。
民牛多疫死
杨亿（宋代）

南海逸风多失性，东吴喘月不逢医。
一元祀典古所重，九谷民天命在斯。
真相柅车宁致问，族庖更刃亦焉施。
炎神厉鬼争为虐，渡虎消蝗复是谁。
读范龙阁五丈奏议三绝
苏籀（宋代）

抚编屡叹才谟远，早岁升堂拜若人。
亹亹听言皆破的，龙蛇蟠屈负经纶。
六言属叔问
程俱（宋代）

崇兰一日千里，长寿三年不飞。颓惰无人似我，精坚似子诚稀。
登黄鹤楼
戒显（清代）

谁知地老天荒后，犹得重登黄鹤楼。浮世已随尘劫换，空江仍鹤大荒流。

楚王宫殿铜驼卧，唐代仙真铁笛秋。极目苍茫渺何处，一瓢高挂乱云头。
赋得字水成文送陈子鲁
解缙（明代）

章江飞出赣石来，大皋渡头群玉开。神螺浦翠晓光发，天狱山高青练回。

东江西江小水合，章水中流何壮哉。双洲横作两龙剑，交锁石濑鸣春雷。

一点分明飞作笔，上字成文下成吉。沧田桑海说荒唐，焉用河图洛书出。

文水生祥不可休，坐谈孔孟思伊周。萧曹管乐不足数，倦游往往思扁舟。

陈君更在水西住，几回击楫歌中流。鹧鸪洞前薜荔晓，赤石潭下芙蓉秋。

天风吹云捲大旗，玉文深发清涟漪。君今归去事仙赏，我亦乘之歌式微。
郭南湖见访却适有出一绝为谢
许棐（宋代）

一篷风雨偶归迟，见说君来扣我扉。童子困眠梅树下，不曾放得鹤双飞。
非影慧潜行乞馀干临别示诗二首 其一
释函是（明代）

我病偷閒且闭关，相劳为众往他山。调心多是近人处，抗互俱非大似顽。
辛丑正月二十五日游蒲涧晚归
杨万里（宋代）

桃李深酣日，池塘浅试春。
霁晖摇远水，新暖软游人。
生酒清无色，青梅脆有仁。
烟锺能底急，催我入城闽。
永泰公主挽歌二首
吴兢（唐代）

秾华从妇道，釐降适诸侯。河汉天孙合，潇湘帝子游。

关雎方作训，鸣凤自相求。可叹凌波迹，东川遂不流。

舜华徂北渚，宸思结南阳。盭绶哀荣备，游轩宠悼彰。

三川谋远日，八水宅连冈。无复秦楼上，吹箫下凤凰。
和高仲本喜相见
黄庭坚（宋代）

雨氏南浦曾相对，雪满荆州喜再逢。
有子才如不羁马，知君心再後凋松。
闲寻书册应多味，老傍人门似更慵。
何日晴轩观笔砚，一樽相属要从容。
夜过鄱阳湖三首 其二
章谊（宋代）

平湖闻说浪如山，今夜扁舟自在还。天象水光俱一色，此身安渡斗牛间。
铁面郎，美赵御史也
杨维桢（元代）

铁面郎，不愿白玉堂，愿着锦衣裳。
上明天耳目，下见人肝肠。
江裳使者欺天隐，黄金车驮实虚牝。
忽焉青天近，天目峰前见秋隼。
父老出郭门，焚香拜使君。
使君天上斗，斟酌元气成冬春。
成冬春，立皇纪，董狐已修三国史，柱下惠文须出理。
江裳骢，行且止，万一谗邪塞天耳，手持尧时屈轶枝，独立殿前言国是。
铁面郎，真御史。
诗三百三首 其二○九
寒山（唐代）

不见朝垂露，日烁自消除。人身亦如此，阎浮是寄居。

切莫因循过，且令三毒祛。菩提即烦恼，尽令无有馀。
武林山十咏·高峰塔
梅询（宋代）

高塔列远岑，亭亭几百载。
铃声答夜风，轮影落沧海。
闲云伴危级，曙日平烟彩。
欲下生暮愁，千山闭轻霭。
仁文书院 其四
邹元标（明代）

英贤济济，聚首一堂。商搉疑义，剖晰毫芒。凤毛麟趾，规圆矩方。

日新月盛，笃实辉光。
度亲庵
夏伊兰（清代）

纷排棨戟旧门庭，舍宅于今岁几更。佛果证来忠孝好，尘机洗到磬钟清。

疏花几簇密无路，流水一溪寒有声。我亦劬劳惭未报，残碑读罢转心惊。
李成德画理发搔背刺喷䎳耳为四畅图乞诗作此四首 其一
释德洪（宋代）

经月得楼飕，头懒垢不靧。树间一梳理，道与精神会。
荷溪示诸生
戴亨（清代）

百年唯适意，富贵欲何如。直道人情远，迂儒世务疏。

溪山留造化，天地饷樵渔。尔辈成名后，应思早遂初。
荆南席上闻歌
吴融（唐代）

迎愁敛黛一声分，吊屈江边日暮闻。

何事遏云翻不定，自缘踪迹爱行云。
题四祖山荣老月窟
戴复古（宋代）

一室虚生白，中作满月形。
山中三万户，玉斧新修成。
时人指为月，云卧亦强名。
似月有圆相，不西沉东升。
浮云不能蔽，又无亏与盈。
是为大圆镜，由师心地明。
一圆走无碍，光芒照八纮。
可以破诸暗，可以续祖灯。
明秀双峰顶，辉映慧云亭。
此镜实无台，请师问老能。
世美归侍政府以送君南浦伤如之何作诗送之 其二
邹浩（宋代）

妙年公卿子，可人逢此君。退然数尺耳，气节凌青云。

从今奉亲暇，简策陪朝曛。应怜四杰流，勤勤但空文。
滴滴泉
钱闻诗（宋代）

不同瀑布泻千山，数滴空余坎井间。
端是龙神閟珠味，故教滴滴与人悭。
对梅有作六首
赵蕃（宋代）

酒恶思茶更炷香，不如梅蕊嚼冰霜。
文园病渴知如此，未遽骑鲸返帝乡。
石林道中
许继（明代）

客行石林道，还顾望海门。
日午蜃烟灭，雄涛浩浑浑。
鱼船集远步，百里腥风昏。
岸绕野塘色，潮吞沙渚痕。
危岭过九折，前登畏崩奔。
鸟啼怨山雨，山深伤客魂。
旧历宛如昨，夏木今已繁。
路难欲自慰，沽酒溪前村。
秋夕文宴得遥字
皮日休（唐代）

啼螀衰叶共萧萧，文宴无喧夜转遥。高韵最宜题雪赞，

逸才偏转和云谣。风吹翠蜡应难刻，月照清香太易消。

无限玄言一杯酒，可能容得盖宽饶。
吴宫怀古
陆龟蒙（唐代）

香径长洲尽棘丛，奢云艳雨只悲风。
吴王事事须亡国，未必西施胜六宫。
寄佑之
刘敞（宋代）

长安风尘地，见子若旧交。意气何激昂，骨干真蒲梢。

戎胡扰边封，杀气连二崤。丈人国长城，多垒忧四郊。

劲兵向海西，千里沸鼓铙。共传校尉印，勇略如虎虓。

功业系感激，念当覆妖巢。秋风日夜清，敌人知折胶。

努力张国家，寄声慰衡茅。
禅人并化主写真求赞
释正觉（宋代）

癯而且老，寒木未春。
静而愈明，古潭有月。
天苍苍而无空无缺，云闲闲而乍出乍没。
二仪同根，万物一体，
莫向诸缘分彼此。
春日田园杂兴五首
陈希声（宋代）

田园与在早春时，眼缬生红喜一眉。
门巷日高人扫雪，池塘烟涨水流澌。
杯柈新岁叹同社，灯火元宵闹古祠。
野老告余春事及，夜来小雨过前坡。
池上
张光启（清代）

倚杖池边立，西风荷柄斜。
眼明秋水外，又放一枝花。
海陵
刘攽（宋代）

楚江葭苇带青枫，小市鱼盐一水通。度日冥茫吹冻雨，欲晴撩乱起凉风。

秋花舞蝶苍烟里，古木啼鸦返照中。扶杖阶除搔白首，可怜卑湿负衰翁。
退思堂怀舆山太守
余庆长（清代）

十笏颓椽薜荔墙，无端踯躅退思堂。子瞻诗和陶彭泽，漫叟歌招孟武昌。

簿领闲时惟闭阁，宾僚散去自焚香。平生心迹真萧瑟，落落高风未可望。
起度律师同居东斋院
韦应物（唐代）

释子喜相偶，幽林俱避喧。安居同僧夏，清夜讽道言。

对阁景恒晏，步庭阴始繁。逍遥无一事，松风入南轩。
南庄塘水渌漫补治小舟乘兴泛绕数回
李梦阳（明代）

久怀浮海意，偶触济川心。一艇方塘绕，杳然春水深。

桃花能泛泛，云日故阴阴。还舣绿杨下，番憎黄鸟音。
与蒋秘别二十六年田棐二十年罗拯十年始见之
梅尧臣（宋代）

我今五十二，常苦离别煎。
屈指数离别，正去一半年。
三君异出处，相见有後先。
蒋最会遇早，罗倍晚於田。
仕宦比我迟，官资居我前。
此亦漫轻量，无限归荒埏。
所喜笑语同，各惊颜貌迁。
发有霜华侵，目有蜘蛛悬。
有酒易以醉，有奚徒用妍。
醒来念功名，病螾希蜿蜒。
安得有园庐，宽闲近林泉。
养鱼数千头，种薤三四廛。
余蔬皆称此，嘉果植亦然。
既无俗造请，穷冬事高眠。
囷贮白粳稻，酒沽青铜钱。
饭过引数杯，令儿诵嘉篇。
仰首看赤日，区区随天旋。
朝见出沧海，暮见入虞渊。
毕竟将何穷，磨灭愚与贤。
亿亿万万载，筋骨非玉坚。
桐棺三寸厚，在昔谁免焉。
去去欲及时，嗟嗟无由缘。
句
程师孟（宋代）

谁家楼台梵王宫，桐蕊桑花次第红。
九日登城楼宋故都门
高叔嗣（明代）

佳节倚秋城，朋曹晚相逐。
窃怜坎廪心，暂寓登临目。
日落故乡坎，霜寒游子服。
百里览山河，千年看陵谷。
生欣盛时康，追叹亡王促。
帝功颓九五，霸气消百六。
犹能识宫观，但见登樵牧。
纵酒在高楼，悲歌对乔木。
身同司马病，怀异步兵哭。
举头望长天，万里来鸿鹄。
默寻阶除降，独去归茅屋。
翠岩亭
唐守敬（明代）

寻盟逢妙躅，步屧过名林。鸟识初来客，云窥独往心。

灵岩苍霭合，古碣翠苔深。最是披襟好，携觞得共临。
减字木兰花 西路请张道人，於处顺堂画西游
尹志平（元代）

清河画士。处顺存心堪发志。画士清河。早早来时意若何。全真宗祖。画向白云传万古。宗祖全真。永镇燕山日日新。
偈四首 其一
释文琏（宋代）

诸方浩浩谈玄，每日撞钟打鼓。西禅无法可说，勘破灯笼露柱。

门前不置下马台，免被傍人来借路。若借路，须照顾。

脚下若参差，邯郸学唐步。
送徐隐父宰余干二首
黄庭坚（宋代）

地方百里身南面，翻手冷霜覆手炎。
赘婿得牛庭少讼，长官斋马吏争廉。
邑中丞掾阴桃李，案上文书略米盐。
治状要须闻岂弟，此行端为霁威严。
和伯少颖迂仲将归福唐偶成数诗欲奉寄无便未果也辰叔常季南还因以奉送 其四
吕本中（宋代）

经时望子来，慰我终岁病。西行道路迂，复见复未定。

秋毫论得失，此岂不有命。尝闻安身要，其本在无竞。
夜闻子规痛念亡者
王十朋（宋代）

梦觉音容杳莫追，子规声里涕沾衣。催归无计同归去，耘后耕前事已非。
和陶诗 其七
李贤（原德）（明代）

晓庭宿雨收，安坐养天和。有怀未能已，悠然发浩歌。

古来贤达士，寂寂何其多。商也乐圣道，心犹蔽纷华。

邈乎千载下，颓然将奈何。
别楚生二首
叶之芳（明代）

归人南国去，乡路入江烟。
远树低山郭，寒潮没渚田。
长风飘薄暮，短日傍残年。
萧索难为别，惟应故旧怜。
小饮罢行至湖塘而归
陆游（宋代）

社酒真如粥面浓，朱颜顷刻换衰容。
霜轻已觉树摇落，云起始知山叠重。
梅市鱼归冲雨棹，宝林人定隔城钟。
此翁大似游僧样，炉暖窗深又过冬。
句 其二十八
谌祜（宋代）

树带夕阳雅半集，藋寒秋浦雁初来。
寄益上人
齐己（唐代）

长想寻君道路遥，乱山霜后火新烧。近闻移住邻衡岳，

几度题新上石桥。古木传声连峭壁，一灯悬影过中宵。

风骚味薄谁相爱，欹枕常多梦鲍昭。
归弋阳山居留别卢邵二侍御
刘长卿（唐代）

渺渺归何处，沿流附客船。久依鄱水住，频税越人田。

偶俗机偏少，安闲性所便。祗应君少惯，又欲寄林泉。
咸安公主
吕本中（宋代）

汉朝公主歌黄鹄，秦地佳人唱柳枝。想见云车度沙漠，一杯湩酪酹明妃。
澧州群贤堂记并歌 其二
刘子澄（宋代）

蕙肴兮椒浆，历芳芜兮荐君堂。君不来兮予愁，渺贝宫兮谁留。

高丘之人兮为君妒，聊澧浦兮消遥。
丙辰年别龟峰曹源和尚
释道冲（宋代）

葛溪深处定宗纲，一任乾坤大地荒。
但得棒头明似日，可无临济解承当。
过逸人居
释文珦（宋代）

尚此高闲久，空林旧径存。
掩关防俗驾，登阁俯邻园。
植竹惊初笋，移花过别根。
幽怀在自得，勿易与人言。
题都城南庄
崔护（唐代）

去年今日此门中，人面桃花相映红。
人面不知何处去，桃花依旧笑春风。
七月八日要阎公达承议晚酌二首 其二
郭祥正（宋代）

营驾君莫辞，寓饮不在酒。得酒亦可喜，话情庶延久。

鹭白不翳亦，山光含美璞。霞绮映池葩，条蝉嘶露渥。

时平无横愁，身退兹馀裕。弹琴来薰风，高轩良可伫。
句
王随（宋代）

绿阴连野几株柳，翠霭绕城无限山。
悬瓠城歌
李材（元代）

我经悬瓠城，试作悬瓠歌。残灰五百载，悬瓠不复峨。

有唐中叶失驭将，退辱进危多诋谤。淮西孽雏手指天，百万官兵不敢傍。

长安市上昼杀人，司隶走藏魂胆丧。晋公一语破纷纭，意断心谋神莫抗。

谏书不到双阙下，诏检初成九天上。煌煌日月焕斧节，惨惨风云动鞬䩨。

殿前虓虎神策军，愬武通颜分玉帐。夜深雪花大于璧，悬孤城头血埋仗。

寒威方劲弓百钧，净影不摇旗十丈。已囚猰貐山更沸，再戮鲸鲵海无浪。

蔡人不识绯衣儿，剑气磨天大丞相。方城大将拜道左，犀甲金戈光炫晃。

凶嚚狡众五十秋，白日青天破昏障。儿童不遣避介冑，妇女争来沽绿酿。

入朝论功功有差，晋公之功无与让。英雄事往名器虚，慄斯嚅唲竟相尚。

外藩跋扈骄将侮，中禁深严嬖臣诳。山东何啻百少阳，秦苑洛阳随板荡。

我歌悬瓠辞，歌声颇悲壮。呜呼，唐之覆车将谁尤，后人吊古徒哀怆。

悬瓠城下流水流，悬瓠城边牧笛唱。悬瓠歌，歌已终。

君不见丰碑野火化为土，怅望文公及晋公。
送新知永州潘宫赞若冲赴任
贾黄中（宋代）

鸳鹭行中已著名，颂条暂慰远民情。道途行去乘轺贵，乡里过时画锦荣。

铃阁晓开江月满，戟枝寒照雪峰明。知君游刃多馀暇，莫忘新诗寄凤城。
四明人董峄久居岳市，乞诗
范成大（宋代）

祝融峰下两逢春，雨宿风餐老病身。
莫笑五湖萍梗客，海边亦有未归人。
宝林寺六景 其一 飞来钟
释性晓（明代）

曾闻大地出胞胎，蓦地洪音震蛰雷。唤醒定中霜夜梦，却疑狮子复飞来。
椒华颂
成公绥（魏晋）

嘉哉芳椒，载繁其实。厥味惟贞，蠲除百疾。肇惟岁始，月正元日。

永介眉寿，以祈初吉。
酬姜如须见寄
朱鹤龄（清代）

支离一病叹无憀，经案绳床对绿蕉。猿鹤化来机渐息，芝兰焚后泪难消。

鹿门本自甘遗散，皋里凭谁慰寂寥。泽芷江蓠无限恨，频传莫惜五湖遥。
忆秦娥·山无限
蒋捷（宋代）

山无限。登山试望吴宫殿。吴宫殿。是藏深坞，是临清浅。（缺词文）（缺词文）（缺词文）（缺词文）（缺词文）
张如㯉东斋雨诗并似其子翔南
黄玠（元代）

邀客坐清昼，两酌遂终夕。双壶交屡退，倾欢入中臆。

捋须见诗班，举手问酒白。不有佳友朋，何以慰孤寂。
南亭对三送春
白居易（唐代）

含桃实已落，红薇花尚熏。冉冉三月尽，晚莺城上闻。

独持一杯三，南亭送残春。半酣忽长歌，歌中何所云。

云我五十馀，未是苦老人。刺史二千石，亦不为贱贫。

天下三品官，多老于我身。同年登第者，零落无一分。

亲故半为鬼，僮仆多见孙。念此聊自解，逢三且欢欣。
送东川山长张彦深
陶安（明代）

去城一百二十里，川上化为弦诵林。西塾青毡三阅岁，东篱黄诵独知心。

鹭车使者裁霜檄，凤阁铨曹传玉音。我亦檀襟更清淡，喜看云骥骤骎骎。
送王彦臣同年通判毫州
司马光（宋代）

先朝御六飞，亲竭濑乡祠，
牛酒当时惠。衣冠此日思。
仙踪丹有灶，天瑞桧生枝。
圣主怜耆旧，题舆得吏师。
哲宗上太皇太后册宝五首 其一 皇帝升坐用《乾安》。
郊庙朝会歌辞（宋代）

大矣孝熙，帅民以躬。奉承宝册，钦明两宫。万乐具举，一人肃雍。

化繇上始，四海来同。
送赵榷院
陈著（宋代）

彼美稽山松，托根高高峰。
当年脱蓬蒿，直上将擎空。
卓立旁无依，磊砢多春冬。
风霜受变足，身老气益充。
苍翠照四山，枝柯结虬龙。
世人那能见，尘埃眯双瞳。
匠师知何在，立当要路中。
需林方皇皇，有林能不容。
风日清美行园有怀吴峻伯率尔折简
王世贞（明代）

亭午气清和，西园行挟策。阶藉葳蕤红，窗延纵横碧。

时禽骄孤迈，芳草妒新迹。慨然怀良友，胡为但役役。

刀笔余啸歌，诗书子徽纆。博谷声条桑，永晷不重得。

愿言携琴至，呼尊命所适。
初薰堂红梅 其二
卢襄（宋代）

剡溪诗尹亦可人，作堂饷客名迎薰。虽无桃李继潘令，红梅一窼香入云。
中秋夜独步小台望月
区大相（明代）

就枕未能安，披帏坐夜阑。阴晴万里共，光景百年看。

寂寂此愁望，迢迢怀旧欢。莫将罗袂色，来照客衾寒。
奉答内兄希叔诗 其一
陆厥（南北朝）

嘉惠承帝子，躧履奉王孙。属叨金马署，又点铜龙门。

出入平津邸，一见孟尝尊。归来翳桑柘，朝夕异凉温。
泊松滋江亭
杜甫（唐代）

沙帽随鸥鸟，扁舟系此亭。江湖深更白，松竹远微青。

一柱全应近，高唐莫再经。今宵南极外，甘作老人星。
严陵决曹易允升自官下遣骑归，写予老丑，因
杨万里（宋代）

玉泉半潭冰，钓台万岳雪。
汝往访客星，剩挟一磨衲。
秋日看云
薛居宝（宋代）

晓雨沾山路，秋云看野亭。
薄从川上起，低向屋边停。
合处山林白，消来天地青。
人生无定迹，不止是浮萍。
寄题清轩二首
刘子翚（宋代）

闻说名轩寄远情，得非游世厌营营。
丈夫出处浑无累，只要心源一点清。
郴江百咏并序·浪井
阮阅（宋代）

可畏人情与世途，险如波浪起江湖。
岂知荆楚山川地，坎井泓泉无处无。
酴釄
韩维（宋代）

平生为爱此香浓，爷面常迎落架风。
每至春归有遗恨，典刑犹在酒杯中。
丙辰三月升江西左布政使
祁顺（明代）

春风恩命出金銮，忝拜薇垣第一官。滕阁衣冠登览旧，闽邦黎庶别离难。

千滩雪浪随舟远，一路云山当画看。愿效忠勤报明主，鬓毛虽白寸心丹。
偶得巾样问老匠云正古漉酒巾也
戴表元（宋代）

漉酒陶元亮，名传尚有巾。
方成执鞭志，更著捧心人。
待菊须簪发，临流拟祓尘。
乃翁真处士，吾党祗间民。
奉和吏部崔尚书雨后大明朝堂望南山
张九龄（唐代）

迢递终南顶，朝朝阊阖前。朅来青绮外，高在翠微先。

双凤褰为阙，群龙俨若仙。还知到玄圃，更是谒甘泉。

夜雨尘初灭，秋空月正悬。诡容纷入望，霁色宛成妍。

东极华阴践，西弥嶓冢连。奔峰出岭外，瀑水落云边。

汉帝宫将苑，商君陌与阡。林华铺近甸，烟霭绕晴川。

既庶仁斯及，分忧政已宣。山公启事罢，吉甫颂声传。

济济金门步，洋洋玉树篇。徒歌虽有属，清越岂同年。
和人二首 其一
释德洪（宋代）

玉骨解藏岁月，饥肤不受尘埃。落笔惊鸿掠纸，延僧春露浮杯。
石操高寄李石操
罗玘（明代）

石操高，石操高，星宿磊磊手可操。愧我欲上非飞猱。

石操坚，石操坚，雪霰堆户冰凝椽。愧我欲住非蜕仙。

不如移身且就石操下，朝朝莫莫窥其罅。或傍石操旁，仰钻尔尔甘冻僵。

忽然飘风刮地扬沙石，翳我两目昏咫尺。归来兀兀坐茅屋，石操不见见我独。

忍能不寄诗一幅。
赠接泥渡下李巡检
董嗣杲（宋代）

一官坐渡头，事简多是閒。
口口说庙灵，祭赛纷强顽。
逐日享餕馀，赢得酡客颜。
江风吹不散，借此资身孱。
俸钱给不多，悔离禁卫班。
妻子号寒饥，语下嗟间关。
俊代尚迩遥，掷珓卜善还。
随时了应酬，惟恨得酒悭。
答颐斋诗筒走寄
胡仲弓（宋代）

才听檐花点滴声，锦囊入手便欣情。
啼乾杜宇春言别，赋到牡丹诗改盟。
洗涤愁肠凭酒遣，揄扬心事借琴鸣，
诘朝紫翠栏边约，喜有溪毛可絮羹。
先两月常乘涨访桃源主人不遇题名抱犊门而返复用前韵补阙
张萱（明代）

老松作涛竹作浪，桃花源头水新长。两浆船子一老公，青瑶历历寅缘上。

此日思君君不知，访柳寻花成独往。抱犊门前题鸟归，渔歌何处闹斜晖。

枯槎斫岸走蜥蜴，汎梗挂树蹲伊威。榻悬谁下南州士，咄咄空高湖海气。

休将项领啖名儿，玷我老缺残牙齿。山阴雪棹亦复烦，白云为你长飞翻。

欲问西园招隐意，溪花能笑鸟能言。
寄题莫谦仲山居西楼二首 其二 西楼
孙觌（宋代）

曾梯倚半空，百尺卧元龙。偃蹇一榻上，峥嵘两争雄。

暮卷珠帘雨，夜镇犀帷风。吾公安在哉，云间指青红。

俯视大千界，一器蚋满中。巢蚊幸有馀，国蜗遂相攻。

湛湛天一碧，万里磨青铜。不落牛背上，悠然送飞鸿。
偈倾一百三十三首
释法薰（宋代）

透过牢关，纵横独步。
脚头到处生涯，谁道此山无路。
宫词十首 其三
卢秉（宋代）

花萼蜂儿影，帘旗燕子风。游丝避金葆，吹过紫垣东。
秋旅
陆卿（宋代）

夜雨响芭蕉，竹屋摇如纸。中有痴绝翁，相忆人千里。

老翁痴复痴，放响入双耳。滴滴滴到心，由心渐人髓。

蟋蟀气将喑，芙蓉香欲死。灯影化成烟，茫茫斗室里。
倚楹操
王令（宋代）

马则食葵，而余则饥。
盗则得羊，二余无兄。
谁知为此兮余不聊二，谁余哀兮余思身。
中忽忽兮外不知其啸吟，
野哉邻妻兮曾谓余淫。以己逆人兮，
余不知其何心。亡羊奔奔，
岂不有邻，子可闭门。
亡羊不复，去何自逐，
身则非牧。雾蒙蒙兮水漰漰，
谓兄无行兮兄行。不忍一失於邻而忍失厥身，
虽然殒子之身兮，其亦如亡羊之邻。
湘春夜月 其二 湘簟，和《兰当词》
樊增祥（清代）

可红床，一方软碧琉璃。付与玉貌湘娥，纤手弄明漪。

五月清凉貌汗，称水晶双枕，杏子单衣。傍画屏猩色，龙须锦褥，天未寒时。

疏帘掩映，舒云卷雨，来共枰棋。细浪龙鳞，还带得、斑斑红泪，凉沁冰肌。

银缸照梦，梦君山、浅画秋眉。算绿玉、筼筜最好，莫铺蕉叶，休织桃枝。
句 其二
梁安世（唐代）

岁次属金知稔熟，木头点土验滂沱。
道光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其一
徐必观（清代）

澎湖粒久不沾喉，致劳星轺海外游。
地隔沧溟劳远涉，书成食货待重修。
人如挟纩风逾暖，公为乘槎夜未休。
入境关心问丰歉，停骖先上望烟楼。
镇东行送汤丞相帅绍兴
范成大（宋代）

吴波鳞鳞越山紫，镇东旌旆东风里。
前驱传道相君来，一夜监风春涨起。
监风如监涵空明，相君出处如风清。
十年勋业泰山重，五鼎富贵浮云轻。
人言公如裴相国，绿野堂高贮风月。
我独愿公如子牟，身在江风心魏阙。
浯溪有石高嵯峨，公方东征如此何！
丁宁风水莫断渡，早晚归来绝江去。
题冯寺丞所藏李龙眠九歌图
陈琏（明代）

红云辉辉昭玉宇，紫宫之中神独处。大少司命播洪钧，万汇生成咸得所。

扶桑霞明天欲曙，龙辀东来从真侣。凝情遥睇云中君，烟水微茫隔洲渚。

湘灵瑶瑟久不闻，山鬼啾啁啼夜雨。国殇沉沦河伯逝，谁致兰殽荐芳醑。

繄昔三闾心独苦，托此微词期悟主。鱼腹幽魂不可招，九歌闻来转悽楚。

区区忠诚孰能识，紫阳辨之深见许。龙眠居士画更精，想像写来宁有谱。

风环月佩锵琳琅，翠辇鸾旌拥干羽。天狼无光殪狐矢，白鼋腾波神物举。

杜衡青青兰芷馨，遗佩何人恣容与。辛夷之车山下来，赤豹文狸导雄虎。

阴阳鬼神纷杂揉，祭赛相传楚风土。笙箫钟鼓间琴瑟，巫能安歌觋能舞。

千年往事似足稽，景象恍如亲所睹。信知此画妙入神，几度披图谩怀古。
湖上
宋伯仁（宋代）

一泓寒玉浸青山，妆点楼台夕照间。
歌管满船春未懒，惜无人伴白鸥闲。
勉儿子
韦庄（唐代）

养尔逢多难，常忧学已迟。辟疆为上相，何必待从师。
水调歌头·此日足可惜
黄机（宋代）

此日足可惜，心事正崔嵬。江淮踏遍，经岁相识定谁来。每向酒踏长叹，更向花踏长笑，意虑叵能猜。邂逅忽相遇，有客在尘埃。

脱儒冠，著武弁，太多才。笔墨争似，钩戟容易到云台。余子何须转手，便把平生胸臆，勇去莫徘徊。事业上金石，人世自欢哀。
和颜长官百咏·渔父
朱继芳（宋代）

璧月沧波上下天，秋风摇落四无边。
玉龙尽唤眠鸥起，两岸芦花不见船。
路上舟中作
文彦博（宋代）

诏乘巨舰济安流，圣念偏于老者优。堪笑霸臣何琐琐，五湖归去一扁舟。
六言山居
释绍昙（宋代）

积雪封无过路，乱云堆满空庭。
我也谁能扫得，掩关且读残经。
广济道中
王之道（宋代）

晓日挂林麓，秋风入涧阿。
野禽飞自语，田父笑相过。
村畽仓箱富，山蹊芋栗多。
一鞭聊策蹇，驰上小罗坡。
送张彦政归京师
赵鼎臣（宋代）

官曹寂寞坐兀兀，囊无一钱贫到骨。欲归未得住也难，客子秋来颇萧瑟。

并州人情薄于纸，覆雨翻云而已矣。我顽不顾柰我何，得酒陶然且欢喜。

府中别驾名公孙，往时阀阅推其门。皎如双璧照闾里，至今文彩风流存。

诸郎往往皆汗血，超然别驾尤奇绝。满前豪杰多少人，独向我曹相暖热。

幕府辕门一事无，五白争枭半夜呼。但知得醉乃已耳，颇复有客如此乎。

俗多我责君不然，君今去我真可怜。微官缚人不可脱，五斗看来成几钱。

君还朝廷用决矣，错节盘根谈笑里。当权得意莫相忘，要须容此狂狷士。
渔父辞
毛直方（宋代）

溪桥竹边有酒沽，携鱼换酒满葫芦。
篷头月上不觉醉，自卷芦叶吹呜呜。
题无锡华文君便面图诗后
程敏政（明代）

当时交契满清朝，离合难禁岁月遥。重续旧题无限思，一灯残雨宿长桥。
和陶渊明二十首 其五
陈造（宋代）

捐金得嘉旨，举室更笑喧。老子旧小户，醉帽每先偏。

即今省酒费，或办归买山。吏隐有定趣，县债当亟还。

乘流遇坎止，毕世佩此言。
石季平题李南画石之傍日叠石为山已是一重公
郑刚中（宋代）

笔画与石叠，二者均是假。
惟彼此间山，如叠亦如画。
要当论夫空，万物同一马。
随缘判此公案时，不知笔作麽生下。
赞历代天师·第五代讳昭成字道融
白玉蟾（宋代）

数千里外露阳神，丹灶灰寒结紫云。
两虎归林人不见，数枝茵草鹤穿坟。
春前一日还家
方回（元代）

最险王干三岭路，加之雨滑马行迟。
忽惊山客俱来迓，谁报家行已预知。
饤果待斟分岁酒，剪蔬先赋立春诗。
春闻六十犹痴谚，尚少一年焉不痴。
雪后
胡仲弓（宋代）

一冬寒意少，既雪又还晴。
地面冰初结，天涯春已深。
六花随雨化，三白有梅争。
袖手灞桥道，怀人心事清。
和答弟志和渔父歌
张松龄（唐代）

乐是风波钓是闲，草堂松径已胜攀。
太湖水，洞庭山，狂风浪起且须还。
【双调】沉醉东风_有所感流水
周德清（元代）

有所感
流水桃花鳜美，秋风莼菜鲈肥。不共时，皆佳味，几个人知？记得荆公旧日题：何处无鱼羹饭吃？羊续高高挂起，冯驩苦苦伤悲。大海边，长江内，多少渔矶？记得荆公旧日题：何处无鱼羹饭吃？鲲化鹏飞未必，鲤从龙去安知？漏网难，吞钩易，莫过前溪。记得荆公旧日题：何处无鱼羹饭吃？藏剑心肠利已，吞舟度量容谁？棹月归，邀云醉，缩项鳊肥。记得荆公旧日题：何处无鱼羹饭吃？
句
陈谦（宋代）

万卷编抄高似屋，一门师友重如山。
壬寅正月十三日客退后书
郭钰（元代）

酒从前日尽，客又几人来。扫石俯流水，煮茶看落梅。

为儒生事拙，会友好怀开。但得情无愧，妻孥不用猜。
咏雁字二十四首
唐时升（明代）

蒹葭白露早纷纷，上下参差意象分。朔漠南来应累译，衡阳北望尽同文。

方思坐卧观三日，又见纡回作五云。一一总成龙凤质，可教容易换鹅群。
酬方司法一首
释居简（宋代）

五字堪呈佛，投珍颇惜哉。汤汤大雅后，衮衮建安来。

逸思属万象，空庭步几回。海陵藕花幕，已为故人开。
寂默通真说因戒而定云是小乘渐法然至则成大其致一也赵少师叔平览之有疑见问以此答
张方平（宋代）

即定非存出入间，照而常寂所居安。将心起用知逾远，有眼无光见亦难。

向上本来惟一路，初机聊为立三关。莫于此地分延促，弹指时中海水乾。
偈颂一百四十一首
释师范（宋代）

拟即差，动即隔。
忘伎俩，绝声色。
两手揶揄懡{左忄右罗}休，东村有个王大伯。
律僧
智远（唐代）

滤水与龛灯，长长护有情。自从青草出，便不下阶行。

北阙应无梦，南山旧有名。将何喻浮世，惟指浪沤轻。
和陈恬思其叔子思有书斋在山中二首
李廌（宋代）

嗟我衰迟行老矣，与君生死尚情深。
屈平贾谊何须旧，敬吊先生泪满襟。
拙庵赞
释居简（宋代）

读旁行，倚松立。义不精，字不识。海涌云兴追不及。
偕家弟文止晓入岳麓寺
孙良贵（清代）

幽仄还从到，同游畅所经。僧披深翠出，寺带湿云暝。

寒竹新炊火，霜禽饱晒瓴。五年矜一见，不负看山行。
斋中即景呈胡莪斋师
王右弼（清代）

依依杨柳映窗棂，时倚东风倒酒瓶。芳草黏云铺地白，远山和雨人帘青。

雁来泽国春风暖，鱼跃横塘水气腥。自喜萧斋无俗累，终朝扫席听谈经。
次韵硕农飞来钟
吴为楫（清代）

飞来钟，问胡不在名山胜境之灵峰，云雷古篆内奉字，知非野寺荒寮供。

何年弃掷西徼外，番铙胡钵羞铮鏦。鸿材非可寸莛击，节奏自发如风松。

已甘埋没香积底，编悬谁辨笙与镛。有唐古寺建白塔，幡盖大启金仙容。

非无钟鱼皆细响，不胫而走来駹邛。霜宇风清下玄鹤，天池夜静惊潜龙。

狮王呵护历年久，不与剑戟同销镕。三十六乳环带满，但有䀟泽苔痕封。

林钟中声中六吕，高下我欲咨瞽宗。贤侯博物冠今古，崇论宏议时横纵。

蒲牢争向笔底吼，鲸呿墨沼奔涛汹。搜罗金石到法物，非若檐铁声丁冬。

深山作宰十余载，每闻晨杵心惺忪。钟鸣鼎食满曹署，浮金碧玉多庸庸。

争如此钟能不朽，韵绕栾铣清而丰。君侯本是清庙器，要与凫追竽踪。

循良报最书上考，如彼振鹭翔西雍。景阳铿晓紫衣引，五色云气悬间从。

崇牙树羽东序上，噌吰鞺鞳随所摏。和声鸣盛在今日，知音师旷非难逢。

君不见，飞来钟。
眺玄武湖歌
劳之辨（清代）

鸡鸣十庙衰草多，志公遗塔高嵯峨。远望大江千里之雪浪，近俯晴湖万顷之烟波。

湖形北向称玄武，锦缆楼船斗歌舞。结绮临春迹已空，惟有澄泓一片无今古。

闻说龙蟠王气真，徐党伟伐图麒麟。共球爱日归天府，户册登馀藏水宾。

周遭沆漭中台榭，瀺灂游鱼通港汊。仁民爱物本相兼，罟于渊者罚无赦。

兔葵燕麦摇春风，细柳新蒲发故丛。鸳瓦已销金碧外，渔歌时起获芦中。

自古盛衰如转烛，六朝兴废同棋局。君不见钟山陵树来樵牧，射生收得银牌鹿。
句 其九
程师孟（宋代）

故国楼台千佛寺，新城歌舞万人家。
用秦公赠李次仲韵呈次仲三首
曹勋（宋代）

命本先须植日华，抽添气液了无差。
融融玛脑升神室，曲曲琅玕焕彩霞。
枢辖工夫储太漠，至人妙理寓甘瓜。
阳源昭彻参同处，试与三家作一家。
中秋月二首
白玉蟾（宋代）

风吹玉露洗银河，爽气平分桂影高。
把笛倚偻人不寝，此心直拟数秋毫。
赠星禽赵县微诗三绝
陆文圭（元代）

莫把行藏间斗牛，年将八十更何求。
顾言奎宿长明健，文治从今遍九州。
公佐索诗次别仲时小诗韵遗之五首 其一
周孚（宋代）

兰焚以其香，樗寿以其散。万物无不然，愧我知之晚。
挽袁镇
陈著（宋代）

名笔记新茔，何须更乞铭。
空山有琴瑟，有子足门庭。
死异十年远，归同一穴宁。
乡人指余庆，书气发林坰。
吴兴苦雨
王洋（宋代）

黄流浑浑弥川渎，此邦不求长自足。
人家蚕治怕桑寒，阶下决自随意绿。
朝来横急如少上，忙忧车沟畎秧水。
还君膏泽莫贪功，放邮扶桑照千里。
登师利寺文殊阁
宋祁（宋代）

宝梯斜级上盘空。千里亭皋一眺穷。
翠柰自生经苑地，萎花时堕佛天风。
桥横颍岸淙幽碧，日下嵩云插倒红。
暂涤六尘凭槛久，可嗟归御太匆匆。
瑞岩仰老见和复酬前韵七首
曹勋（宋代）

请得忙中物外身，要看飞瀑泻天绅。
佳时每与渔樵伴，放语相倍是故人。
罗镜墟杀贼歌为叶昆臣作
潭溥（清代）

罗镜墟头暮色黄，小丑负隅腾毒光。深山大泽不敢入，鼓角动地妖风猖。

主将屯兵不肯动，佯畏贼群戈戟勇。两月藏锋坚避战，十里移营遥隔陇。

那知立计宽贼防，五路早伏千军强。义勇分途截贼粮，贼惊欲窜逃无方。

主将登台鸣战鼓，群戎听令肃貔虎。军门高敞海暾红，征马静依牙纛舞。

指挥号令如有神，五路埋兵一齐举。缚贼搜巢特地烧，火光烛天天色骄。

残尸昼丛野狼食，势血夜染胥口潮。君不见奇功自古归奇策，书生戎马今谁敌。

杀贼归来血未乾，宝刀红洗霜锋白。
南乡子·细雨湿流光
冯延巳（五代）

细雨湿流光，芳草年年与恨长。烟锁凤楼无限事，茫茫。鸾镜鸳衾两断肠。
魂梦任悠扬，睡起杨花满绣床。薄悻不来门半掩，斜阳。负你残春泪几行。
题陈霆诗卷
刘克庄（宋代）

读它人作多遗恨，君似连城璧少瑕。
楮叶国工如许刻，菖蒲灵物偶然花。
今无摩诘携同宿，后有荆公选百家。
不惜矮窗残烛下，与将朱笔撷菁华。
西江月·么六把门已定
佚名（宋代）

么六把门已定，二四三五成梁。须知四六做烟梁。五六单行无障。掷得么三采出，填胲此处高强。到家先起妙无双。号曰金赢取赏。
偶书
孔武仲（宋代）

夜枕唯便睡，晨窗不展书。
学文真渐懒，与世况全疏。
老合耕山涧，恩容寄石渠。
餐氈亦堪饱，不叹食无鱼。
和陈轩题汀洲苍玉洞
蔡隽（宋代）

向来曾醉呼猿洞，乱石崩云拥坐隅。
谁料七闽烟瘴底，半岩风物似西湖。
寄精严谷堂老宿二十年欲访谷堂观笔法因循去
林亦之（宋代）

隔浦娟娟古佛庐，几回欲去更踟躇。
欲夸柳氏元和脚，要问隋僧智果书。
见说交情多隽达，每惭识面尚生疎。
山头红叶知无限，可许閒人暂寓居。
次黄岩老赠戴昭袒韵
曾丰（宋代）

太初寂无闻，其中涵大音。渊明窃知之，写以无弦琴。

曾何入乎耳，无乃听以心。子新嗜声诗，失寝夜废衾。

九死厚所养，五穷发其吟。去年抱膏肓，朅来求我针。

机缄与相勘，脉络归自寻。得之三百篇，喜至不自任。

诗亡道何之，珷玞乱球琳。春秋一中和，异者向与歌。

诏勿捃刍狗，其傍有师金。
小秦王
仇远（元代）

眼溜秋潢脸晕霞。宝钗斜压两盘鸦。分明认得萧郎是，佯凭阑干唤卖花。
冬日出郊二首
王之道（宋代）

覆块青青麦欲齐，田家篱落枯冈西。
岁饥冬暖聊相补，抉藕归来饷莱妻。
金丹诗四十八首
张继先（宋代）

既悟今生与后生，何须苦苦强谈禅。
华池水号升天药，金鼎莲为出世筌。
下乎始知深妙妙，功成方见理玄玄。
自从一得明师指，始信云车出俗廛。
率饮亭二十绝 其十一
王十朋（宋代）

我性野而率，山林谩求安。有酒固可乐，无酒亦自宽。
八声甘州·向鄞江
吴潜（宋代）

向鄞江、面熟是薰风，吹燕麦凫葵。赖君王洪福，河清可晏，物阜人熙。想见搴帷使者，随处采声诗。羡高禽矰弋，离贴天飞。飞到苍云深处，便敛收毛羽，望暮林归。可以人不若，剗地挂征衣。且招呼、麴生为友，对槐阴、时唱两三卮。今宵好，如钩佳月，放出光辉。
咏蟹
李贞白（唐代）

蝉眼龟形脚似蛛，未曾正面向人趋。

如今饤在盘筵上，得似江湖乱走无。
游钱塘紫阳宫
李时行（明代）

桂宇开三岛，兰宫列九仙。云霞尘外境，日月洞中天。

寒溜披澄尘，晴峰拥碧莲。涧虹朝散绮，松吹夜鸣弦。

药圃芝凝露，丹田玉吐烟。函关牛度日，华表鹤归年。

未授黄庭诀，先参紫气篇。杯将金液泛，鼎以宝香燃。

身陟凡区表，心游太古先。静探玄妙理，兹意境谁传。
戏赠蜀僧清鉴
范浚（宋代）

西川有一鉴子，非铜非铁非铅。不假江心百鍊，自然本体精坚。

从来无台可安，莹磨拂拭都捐。历历森罗万象，岂分胡汉蚩妍。

旁人不敢穷窥，照渠肝胆悬悬。东来吴越万里，依旧虚明湛然。

识者知为法宝，不识酬之几钱。泥尘埋没不得，光透三千大千。
诗三百三首 其二三三
寒山（唐代）

劝你三界子，莫作勿道理。理短被他欺，理长不奈你。

世间浊滥人，恰似黍黏子。不见无事人，独脱无能比。

早须返本源，三界任缘起。清净入如流，莫饮无明水。
书芳洲题长江万里图诗后
徐瑞（宋代）

万里朝宗势，其源可滥觞。从来不在险，画里论兴亡。
宫词 其九十一
花蕊夫人徐氏（唐代）

春天睡起晓妆成，随侍君王触处行。画得自家梳洗样，相凭女伴把来呈。
示槱
钱时（宋代）

诗成正自不因题，看取风人发兴时。
语到口头无可奈，未须搜搅古吟诗。
秋怀十首 其六
陈师道（宋代）

昔作九日期，一览知四方。夜雨秋水深，烈风畏褰裳。

尊空囊亦空，花豆为我黄。官奴覆青绫，破屋任飞霜。
旅泊江津言怀
贾宗（两汉）

征途几迢遰，客子倦西东。乘流如泛梗，逐吹似惊蓬。

飘飖万里外，辛苦百年中。异县心期阻，他乡风月同。

云归全岭暗，日落半江红。自然堪迸泪，非是泣途穷。
城楼晚眺适官军出征有感
韩殷（明代）

城上高楼接大荒，离人到此倍堪伤。阶前老马随秋草，篱外寒堪带夕阳。

南国羽书催部曲，汉宫题柱忆仙郎。可怜今夜千家里，离梦杳如闺梦长。
秋怀 其十六
王元俸（明代）

两见芙蓉映水开，孤城游客独徘徊。

壮心暗逐高歌尽，吟苦频惊白发催。

门掩残阳鸣鸟雀，寺临秋水见楼台。微茫淡月钟声下，潦倒新停浊酒杯。
梅月图次韵
李东阳（明代）

影娥宫殿月参差，却认梅花是桂枝。欲采幽芳无处寄，人间天上两相思。
淳熙十二年加上太上皇帝太上皇后尊号十一首 其十一 内侍举太上皇后册宝诣读册宝位用《圣安》。
郊庙朝会歌辞（宋代）

有美英瑶，于昭祥金。为策为章，并著徽音。德圣而尊，备举弥文。

亿载万年，永辅尧勋。
宴清言殿作柏梁体诗
萧绎（南北朝）

玉衡七政转璇玑。升降端揆而才非。澄镜朱紫𦕈难追。
洞仙歌
朱敦儒（宋代）

今年生日，庆一百省岁。喜趁烧灯作欢会。问先生有甚，阴德神丹，霜雪里、鹤在青松相似。

总无奇异处，只是天然，冷淡寻常旧家计。探袖弄明珠，满眼儿孙，一壶酒、□向花间长醉。且落魄、装个老人星，共野叟行歌，太平时世。
和夷仲兄嵩山岳寺会宿
毕仲游（宋代）

相迎终日踏泥沙，行过山南路更赊。虽有风光堪共赏，自怜诗酒属吾家。

野僧好事招题壁，稚子无端爱折花。官冷囊空不须问，此身强健自生涯。
春日杂书十首 其一
朱淑真（宋代）

春来春去几经过，不似今年恨最多。寂寂海棠枝上月，照人清夜欲如何。
潭上
释永颐（宋代）

落叶寒潭上，秋风钓艇间。
片云移晚渡，孤浪兀晴山。
败栅寒芜拥，高枫夕照还。
一鸥飞起处，烟霭暮溪湾。
摊破浣溪沙 读红楼梦后作
吴灏（清代）

露压芳莲堕粉英。霜兰飘忽者惺惺。风里落红谁是主，在长亭。

老去六郎秋淡淡，颦儿奈可作黄庭。回首泪珠空洒尽，莫丁宁。
三月七日城南书院偶成
张栻（宋代）

积雨欣始霁，清和在兹时。
林叶既敷荣，禽声亦融怡。
鸣泉来不既，湖风起沦漪。
西山卷余云，逾觉秀色滋。
层层丛绿间，爱彼松柏姿。
青青初不改，似与幽人期。
坐久还起步，堤边足逶迤。
游鱼傍我行，野鹤向我飞。
敢云昔贤志，亦复咏而归。
寄言山中友，和我和平诗。
山园小梅得疏影横斜水清浅暗香浮动月黄昏十四诗 其七
赵时韶（宋代）

精神淡伫霜犹薄，肤貌参差雪未温。试向南枝看春色，夜来才着两三分。
边将
张蠙（唐代）

上马乘秋欲建勋，飞弧夜阙出师频。若无紫塞烟尘事，

谁识青楼歌舞人。战骨沙中金镞在，贺筵花畔玉蝉新。

由来边卒皆如此，只是君门合杀身。
次临封八景韵 其二 灵洲渔唱
叶高（明代）

茫茫弱海隔瀛洲，谁去移来锦水头。莫问楚军号薄暮，且听渔父唱高秋。

云山乱点烟蓑里，鸥鸟惊依露苇流。携得沧浪孺子到，仍赓几调壮吾游。
游虎丘次仲甄韵
李流谦（宋代）

逢山到处为迟留，行到东南第几州。
终古香灯凭像教，可人轩几称山丘。
苔封铁色千寻壁，日丽云章百尺楼。
脚底全吴何足小，待将八极恣浮游。
灵乌
俞德邻（宋代）

灵乌太多知，庭树久栖寄。主人闵乌灵，遗食寓仁意。

乌亦感主恩，哑哑动鸣喙。心知主厌闻，冀主早自计。

大忠易为僇，至灵乃凶类。折翅会有期，卷舌良自愧。

终当为主鸣，谁与喂羹胾。
念奴娇·凌空宝观
蔡伸（宋代）

凌空宝观，乍登临、多少伤离情味。淼淼烟波吴会远，极目江淮无际。槛外长江，楼中红袖，淡荡秋光里。一声横吹，半滩鸥鹭起。因念邃馆香闺，玉肌花貌，有盈盈仙子。弄水题红传密意，宝墨银钩曾寄。泪粉香销，碧云□杳，脉脉人千里。一弯新月，断肠危栏独倚。
次秀野杂诗韵 栗熟
朱熹（宋代）

树杂椅桐继国风，莫教林下长蒿蓬。共期秋实充肠饱，不羡春华转眼空。

病起数升传药录，晨兴三咽学仙翁。樱桃浪得银丝荐，一笑才堪发面红。
句
郑獬（宋代）

东飞江云北飞燕，同寄青春不相见。
下第潞河舟中与李同年分赋
王纬（唐代）

更将出处与谁谋，自幸还同李郭舟。每籍高谈延好兴，肯延俗债惹閒愁。

鸟于江上来还去，云向山头起复收。笑我别来身渐远，尚凭清梦到皇州。
更漏子
卢祖皋（宋代）

蓼花繁，桐叶下。寂寂梦回凉夜。城角断，砌蛩悲。月高风起时。

衣上泪。谁堪寄。一寸妾心千里。人北去，雁南征。满庭秋草生。
句 其二
吴处厚（宋代）

江汉滔滔一向东，暮江澄湛夕阳红。
题万佛堂壁 其二
贺钦（明代）

云端石洞可栖身，水绕山围剩得春。传语高僧休厌客，西林曾寓著书人。
西门豹治邺
褚少孙（两汉）

魏文侯时，西门豹为邺令。豹往到邺，会长老，问之民所疾苦。长老曰：“苦为河伯娶妇，以故贫。”豹问其故，对曰：“邺三老、廷掾常岁赋敛百姓，收取其钱得数百万，用其二三十万为河伯娶妇，与祝巫共分其余钱持归。当其时，巫行视小家女好者，云是当为河伯妇。即娉取。洗沐之，为治新缯绮縠衣，闲居斋戒；为治斋宫河上，张缇绛帷，女居其中，为具牛酒饭食，行十余日。共粉饰之，如嫁女床席，令女居其上，浮之河中。始浮，行数十里乃没。其人家有好女者，恐大巫祝为河伯取之，以故多持女远逃亡。以故城中益空无人，又困贫，所从来久远矣。民人俗语曰：‘即不为河伯娶妇，水来漂没，溺其人民’云。”西门豹曰：“至为河伯娶妇时，愿三老、巫祝、父老送女河上，幸来告语之，吾亦往送女。”皆曰：“诺。”

至其时，西门豹往会之河上。三老、官属、豪长者、里父老皆会，以人民往观之者三二千人。其巫，老女子也，已年七十。从弟子女十人所，皆衣缯单衣，立大巫后。西门豹曰：“呼河伯妇来，视其好丑。”即将女出帷中，来至前。豹视之，顾谓三老，巫祝、父老曰：“是女子不好，烦大巫妪为入报河伯，得更求好女，后日送之。”即使吏卒共抱大巫妪投之河中。有顷，曰：“巫妪何久也？弟子趣之？”复以弟子一人投河中。有顷，曰：“弟子何久也？复使一人趣之！”复投一弟子河中。凡投三弟子。西门豹曰：“巫妪、弟子，是女子也，不能白事。烦三老为入白之。”复投三老河中。西门豹簪笔磬折，向河立待良久。长老、吏傍观者皆惊恐。西门豹曰：“巫妪、三老不来还，柰之何？”欲复使廷掾与豪长者一人入趣之。皆叩头，叩头且破，额血流地，色如死灰。西门豹曰：“诺，且留待之须臾。”须臾，豹曰：“廷掾起矣。状河伯留客之久，若皆罢去归矣。”邺吏民大惊恐，从是以后，不敢复言为河伯娶妇。

西门豹即发民凿十二渠，引河水灌民田，田皆溉。当其时，民治渠少烦苦，不欲也。豹曰：“民可以乐成，不可与虑始。今父老子弟虽患苦我，然百岁后期令父老子孙思我言。”至今皆得水利，民人以给足富。
陨叶
无可（唐代）

绕巷夹溪红，萧条逐北风。别林遗宿鸟，浮水载鸣虫。

石小埋初尽，枝长落未终。带霜书丽什，闲读白云中。
寄友人山居
黄滔（唐代）

断峤沧江上，相思恨阻寻。高斋秋不掩，几夜月当吟。

落石有泉滴，盈庭无树阴。茫茫名利内，何以拂尘襟。
秋晚四首 其一
陆游（宋代）

舂粳入甑香炊玉，压酒鸣槽滴碎珠。甲第朱门漫豪侈，山家风味定应无。
筹笔驿
罗隐（唐代）

抛掷南阳为主忧，北征东讨尽良筹。
时来天地皆同力，运去英雄不自由。
千里山河轻孺子，两朝冠剑恨谯周。
唯余岩下多情水，犹解年年傍驿流。
闻舟人既畏寒复畏盗
方回（元代）

缥缈凌空一叶船，闭篷端类管窥天。
千林尽赭当寒月，万室俱枵更俭年。
未必风饕真堕指，其如草窃正垂涎。
瓶梅斗汲山斋夜，曷不归欤枕石眠。
初夏
张嵲（宋代）

孟夏忽已至，雨余草木荒。
俯涧有惊泉，仰林无遗芳。
山中岁事晚，是日农始忙。
布谷鸣远林，田家竞农桑。
故园今何为，默默心独伤。
补皋鱼风木吟为黄月坡政使赋
杨慎（明代）

晨风摇摇，有鸟朝嘲。不息终朝，予心孔劳。夕风习习，有鸟夜㖡。

不息终夕，予心孔棘。树欲静兮，风则起矣。子欲养兮，亲则巳矣。

枯鱼衔索兮，蠹何泣矣。养之不逮兮，祭何及矣。
早至天宁寺即赵州受业院也
吕本中（宋代）

残月晓未落，疏星点寒林。严车城南路，先闻钟磬音。

道人迎我入，共步重廊深。瀹盏施净供，冰味杂海沈。

蒲团近宿火，不受尘埃侵。欲求半日息，簿领勤相寻。

东堂老禅师，枯木尚龙吟。一转庭前柏，诸方疑至今。

我生晚闻道，所向足崎嵚。谬传无字印，尝恐力不任。

淮海罢行役，吾人多滞淫。于焉一枕梦，可见平生心。
集古 送客之江陵
李俊民（金朝）

独上江楼思渺然，故人去后绝朱弦。

西南一望和云水，入郭登桥出郭船。
孟子 生忧患死安乐
陈普（宋代）

路向平夷多折轴，或因危阻遂安全。吉凶岂必皆由命，畏玩之中各有天。
千年调 蔗庵小阁名曰卮言，作此词以嘲之
辛弃疾（宋代）

卮酒向人时，和气先倾倒。最要然然可可，万事称好。滑稽坐上，更对鸱夷笑。寒与热，总随人，甘国老。

少年使酒，出口人嫌拗。此个和合道理，近日方晓。学人言语，未曾十分巧。看他门，得人怜，秦吉了。
挽巽斋先生欧阳大著
文天祥（宋代）

徘徊西河上，月落众星稀。
哲人萎中道，雨绝将安之。
昔者丽鸿藻，玉振含清晖。
名理轶晋魏，雅言袭轲思。
连驾觐驰道，并坐侍端闱。
及门怀燕婉，升堂接逶迤。
方期黄鹄翔，忽作朝露晞。
黔娄不盖体，延陵有遗悲。
层阿翳寒树，平楚暧希微。
帷（左巾右荒）衣广柳，缟冠涕如縻。
水从章江去，云绕楚山飞。
已矣如有闻，斯文不在兹。
岁暮寄怀家兄子定临汝舍弟子益洪都 其二
吴忠诰（清代）

申旦不能寝，念我同气人。飘泊各异县，邈若胡与秦。

百年复几何，一别三四春。山川隔言笑，寤寐见精神。

羁禽困罗绁，奋飞道无因。多忧捐心志，易与衰暮邻。

怀哉保颜色，堂上有老亲。
闰月二日始开北窗篱门
张嵲（宋代）

夏郊群树绿冥冥，北户今朝又脱扃。
极目不知何所诣，三年於此看萦青。
闲居 其三
吕本中（宋代）

新添涨非碧天空，拄杖斜衣红蓼中。角瓮何须犹倔强，桔槔南陌正秋风。
望麻姑山
曹文埴（清代）

临池少习平原书，名山灵迹尊麻姑。关河迢递不可到，蔡经故宅知有无。

今年西江奉使节，秋风一棹来仙都。芙蓉万萼插天表，骋睇已觉襟怀舒。

傥令策杖踏烟月，快饮玉露餐云腴。一双尘足苦缠缚，咫尺仍复千里如。

桥通三峡自矹硉，杉列七星犹盘纡。清音往往下鸾鹤，闻有云马驱风车。

仙人讵必吝麟脯，俗子自欲沈泥涂。酒帘竞署麻姑字，一瓮空向街头沽。
元佑癸酉秋九月蒙恩补郡维扬十一月到治莅事
苏颂（宋代）

维扬禹九州，淮南唐四镇。
地据江海冲，星占楚吴分。
五季剧荒扰，我朝夷僭闰。
督府时称雄，守帅选常遴。
由来竹符使，莫匪邦家闻。
其间九贤者，尤推万人俊。
太原文章伯，师友渊源濬。
五事陈便宜，七制推典训。
屡荐官虽崇，三已色无愠。
岐公老藩朝，惠爱浃吴晋。
荐士言有味，偃兵功不陈。
鼎饪方燮和，丘园终委顺。
哉文肃公，生遘休明运。
三朝翰墨工，二府谋猷奋。
道卷任推迁，名全蔑缁磷。
郑公梁栋才，天质璆琳韵。
大笔弟兄同，万事朝廷问。
徊翔极宰枢，终始无疵吝。
仁宗初倦勤，魏公复来觐。
堂堂真相尊，謇謇嘉言进。
十字篆勋劳，大烝报忠荩。
乐安予旧馆，早岁窥墙仞。
儒林仰宗工，政府发闳论。
虽无鼎铭勋，却有书传信。
吾友仲邍父，利器发硎刃。
论经鄙章句，纵辨摧凌谇。
经纬夙志违，风流壮年尽。
文武惟秀公，将相纡双印。
入辅复出藩，抚淮兼帅润。
忆昔获攀稽，后来尝慕蔺。
司空一代宗，累叶清风振。
继父汉韦平，致君古尧舜。
时叹人云亡，上嗟天不憖。
昔人企前修，景行仰高峻。
声气或相同，古远视犹近。
马迁称晏婴，羊祜交陆逊。
异代思执鞭，仇邻通馈餫。
粤予望诸贤，先后来兹郡。
既非镇俗才，仍抱终天衅。
砂砾自澄汰，铅镆殊铦钝。
将书名在石，终惭驽附骏。
前人固难追，遗德犹可徇。
鞭后志良勤，思齐言亦讱。
颜{左忄右典}章在怀，年侵霜满鬓。
俛仰复奚为，兹焉俟嘉遁。
将请乡郡作
张嵲（宋代）

本初休车骑，陶令归田园。
憧憧天壤间，何人无一廛。
惟我若断梗，漂流浙江边。
牵丝始立岁，屏处知命年。
虚恬因势使，憔悴仍化迁。
愧无杨仆功，居不外汉关。
又非穉季侠，徒使墙垣穿。
欲收衰病身，迤逦还故山。
风波渺万里，欲去无由缘。
愿窃刺史符，一临江汉壖。
敢同昼绣归，仅比辽鹤翻。
送老得三径，奉亲归九原。
如斯志愿毕，天恩真满泉。
所祈造物心，俯狥人欲偏。
决策在今岁，无令辜愿言。
游巴陵空寺诗
阴铿（南北朝）

日宫朝绝磬。
月殿夕无扉。
网交双树叶。
轮断七灯辉。
香尽奁犹馥。
幡尘画渐微。
借问将何见。
风气动天衣。
谢程帅袁制使 其二
陈造（宋代）

还山念初愿，老夫办一物。生平万金产，自托五色笔。

譬如十全医，付此无妄疾。落纸乱蛇蚓，超然百忧失。
晨起
释道潜（宋代）

窗扉晓辟对平湖，爽气侵寻冷入肤。林迥霜黄垂橘柚，渚清沙碧老菰蒲。

忘机鸥鹭元相狎，得食猿猱不用呼。游目骋怀心正逸，更凭高处立须臾。
琳禅人归豫章
释智愚（宋代）

慎将窥管鉴灵知，用在亡羊愧在斯。
莫谓西山好消息，须知江海有名缁。
踏莎行 为朱德辉送医僧道二首 其一
张雨（元代）

龙树名方，阿师偏得。参苓药笼真奇特。闲身偶尔病魔侵，几番劳动黄金锡。

灌溉三田，平和百脉。只消甘露杨枝滴。八荒寿域太平时，大家都藉慈悲力。
寄江朝宗
吴芾（宋代）

君来已是后花期，不见春风烂熳时。
槛外止余新芍药，檐前只有旧酴醾。
尚堪共泛忘忧酒，亦可同吟遣兴诗。
倒指春归能几日，速来相就赏残枝。
游大理日记
徐霞客（明代）

十二日觉宗具骑挈餐，候何君同为清碧溪游。出寺即南向行，三里，过小纸房，又南过大纸房。其东即郡城之西门，其西山下即演武场。又南一里半，过石马泉。泉一方在坡坳间，水从此溢出，冯元成谓其清冽不减慧山。甃为方池，其上有废址，皆其遗也。志云：“泉中落日照见有石马，故名。”又南半里，为一塔寺，前有诸葛祠并书院。又南过中和、玉局二峰。六里，渡一溪，颇大。又南，有峰东环而下。又二里，盘峰冈之南，乃西向觅小径入峡。峡中西望，重峰罨映，最高一峰当其后，有雪痕一派，独高垂如匹练界青山，有溪从峡中东注，即清碧之下流也。从溪北蹑冈西上，二里，有马鬣在左冈之上，为阮尚宾之墓。从其后西二里，蹑峻凌崖。其崖高穹溪上，与对崖骈突如门，上耸下削，溪破其中出。从此以内，溪嵌于下，崖夹于上，俱逼仄深窅。路缘崖端，挨北峰西入，一里余，马不可行，乃令从者守马溪侧，顾仆亦止焉。
用三尾贴法歌
贾似道（宋代）

蛩吟三尾莫添双，呼叫连绵怕性狂。
三尾黑头须用小，尖头独脚始相当。
喂交三尾时常饱，免致虫吟误损伤。
更将三尾频频浴，解使雌雄有彩光。
调全玉病二首
张耒（宋代）

维摩丈室自萧然，病起新凉得恣眠。
我愧声闻难问疾，想君独对散花天。
朱用和用予南山旧韵次谢并呈罗弘道
方回（元代）

妙论剧谈逢大敌，深林荫樾尾清游。
柳州先记知非偶，陆相荒庄愧不秋。
似舅远寻昆弟好，老生猥与介宾谋。
凄其廿载龙门梦，垫角曾登李尹舟。
上江州李史君
朱庆馀（唐代）

起家声望重，自古更谁过。得在朝廷少，还因谏诤多。

经年愁瘴疠，几处遇恩波。入境无馀事，唯闻父老歌。
如梦令 其八
朱敦儒（宋代）

好笑山翁年纪。不觉七十有四。生日近元宵，占早烧灯欢会。

欢会。欢会。坐上人人千岁。
扬州慢 偶题
姜文载（清代）

风鬓青松，露裙红软，立来已是多时。转湖山归去，到栏畔行迟。

忽提起当年此地，莺偷歌板，花袅烟丝。把梢头豆蔻，灯前破了些儿。

从今细想，怎当他、废馆荒池。便月会玲珑，风能淡荡，谁与相携。

倚遍旧寻欢处，清宵上、雁影参差。纵乌丝千叠，能书多少相思。
继老堂
陶弼（宋代）

冷酒十分无客送，轻国一雨有民攀。
将老未闻金作印，师寒犹用铁为衣。
闻韩正伦检正挂冠感叹故交怅然久之偶成三首 其三
岳珂（宋代）

心存即鹿叹无虞，画地虽工理反疏。直枉已传天子诏，厚诬犹见监奴书。

傥令甬道真难继，未必都曹可遂初。万里上流关社稷，不知天意竟何如。
春风行
杨基（明代）

春风吹花快如剪，柳条婆娑颜色浅。
四更急雨作轻寒，零落余香上苔藓。
街泥污人不出户，强以一樽聊自遣。
西家酒熟复苦贵，收拾春衣倩人典。
斋厨久断鱼肉腥，细嚼芹菹胜禁脔。
时平戚戚恐寒饥，况乃厄运愁不免。
丑妻念我忧无薪，私爨破箦炊户楗。
客来嗟吁但枯坐，惭愧不得具茶荈。
今朝棠梨开一花，天气自佳日色篽。
西南诸峰宛在望，暖霭晴烟张翠筜。
去年骢马虎丘前，醉折樱桃随步辇。
只今咫尺烽火隔，高栅长营依堑转。
极目郊原草树空，那得锄犁到沟畎。
东吴自经五世乱，四百余年绝兵燹。
物盛还衰满则亏，此理甚明知者鲜。
嗟予亲老诸弟隔，昼夜蹙额眉不展。
巷哭邻呼不敢闻，何暇谆谆问牛喘。
楼前旌旗芳草阔，紫燕未归帘半卷。
呼儿插花向晴昊，手把短须吟更拈。
准拟青鞋到处游，绕堤蒲柳春泥软。
西园辩兰亭和韵
李大临（宋代）

沙石香丛叶叶青，却因声误得蝉名。
骚人佩处唯荆渚，识者知来遍蜀城。
消得作亭滋九畹，便当入室异群英。
非逢至鉴分明说，汩没人间过此生。
赠陈无逸秀才
梅尧臣（宋代）

良犬不取鼠，其人苦尤之。
近识固未辨，善相又能知。
在鹿忘守八，挃足乃焉而。
士有志功名，局缩秉书诗。
憔悴未得展，磬折忽言卑。
举酒一以赠，愿无羞尔为。
亲耕籍田七首
佚名（隋代）

元辰既择，礼备乐成。
洪历在手，祗饰专精。
三推一墢，端冕朱绂，
靡辞染屡，以示黎甿。
拜书学博士作
米芾（宋代）

昔梦浮生定是非，家山且喜隔年归。扁舟又出栏潮闸，出处初心老更违。
读南华外篇述以四言十五章 其十一 至乐
郭之奇（明代）

乐与忧战，忧随乐遣。一死一生，忧乐乃见。人生所尊，富贵寿善。

得之乃乐，乐之必恋。人生所恶，夭恶贫贱。得之乃忧，忧之必眩。

以忧为生，生何足羡。去忧而死，死何足唁。百年长乐，已如流电。

况其失之，何以终宴。人之所乐，随人而转。至乐无乐，终古莫倦。

天清地宁，两无相衍。与时息消，使物周遍。吹气作人，如雨如霰。

庄子盆歌，介叔柳变。髑髅髐然，岂易南面。海鸟临郊，愁窥牢膳。

死骨欣欣，生禽悁悁。一气万形，古今一墠。生马生人，一炉千扇。

出机入机，千轮一片。忧铄同门，死生同传。无乐之乐，乐谁我先。
题圭上人山舍
无愠（明代）

红叶填松径，清溪绕竹林。西风双鬓老，落日半窗阴。

坏衲偏宜厚，幽居不厌深。竺仙遗偈在，展卷且高吟。
龙井十题·坤泉
释元净（宋代）

物外老余生，泉发幽岩里。
自可给瓶盂，不羡沧溟水。
以坡公君如大江日千里我如此水千山底为韵作
赵蕃（宋代）

频登采芹亭，所乐非山水。
君今去我东，愁绝重来倚。
罗敷歌（丑奴儿）
贺铸（宋代）

东山未办终焉计，聊尔西来。花苑平台。倦客登临第几回。

连延复道通驰道，十二门开。车马尘埃。怅望江南雪后梅。
季卿惠诗颇寓穷愁之意作是诗勉之
周紫芝（宋代）

君有篇章配国风，技兼鼯鼠固应穷。但令人似千金璧，莫恨门生一丈蓬。

北阮有生宁免俗，蒙庄虽放亦求通。会看黄鹄摩霄去，未可轻投燕雀丛。
李季常汪公干移居北园和季常
黎民表（明代）

匡济知无术，年来学闭关。清时难再得，白发任相拚。

龙卧无高辙，鸡栖止半间。未论今日是，谁喜一生閒。

北户凉初入，南营静可扳。圜中脩净业，城里见青山。

但取襟期在，宁知步履艰。应门期独鹤，策杖代双鬟。

酒自赊来得，书从借不还。栖迟惭下榻，谈笑得开颜。

更喜新诗就，烦君细细删。
寄题兴州晁太守新开古东池
苏轼（宋代）

百亩清池傍郭斜，居人行乐路人夸。
自言官长如灵运，能使江山似永嘉。
纵饮座中遗白帢，幽寻尽处见桃花。
不堪山鸟号归去，长遣王孙苦忆家。
玉簟凉 七夕有感和其年
曹贞吉（清代）

十载长安。记如此良宵，团扇抛残。龙梭初罢织，赴碧落幽欢。

几残钿合蟢子，陈瓜果、乞巧楼前。惊梦醒，但绛河千尺，云气漫漫。

无端。嫩苔绣瓦，斜月窥窗，妆做秋意阑珊。去年当此际，正同倚危栏。

定识凉生玉簟，盼鹊驾、不到人间。天似水，掷泪珠、荷露争圆。
七月十二日偶成 其一
张九成（宋代）

今夕起乡心，何日归渔钓。欲归定何所，无言独长啸。

君意复何如，老少不同调。此生吾自断，天道自难料。
宴曜武堂诗
牵秀（魏晋）

沐浴洪流，饮服清芳。将结微根，永晞朝阳。恭承渥惠，庶无怠荒。
西江月（走笔因宋九韵示黄六）
韩淲（宋代）

春色著人多少，溪头桃杏舒红。杖藜相与过桥东。往事旧欢如梦。

花底醉眠芳草，柳边嘶入骄骢。如今憔悴坐诗穷。莫问醯鸡舞瓮。
淳化中朝会二十三首
佚名（隋代）

亭障戢干戈，人心浃太和。
务农登实彀，猎俊设云罗。
一凤书良史，祥麟载雅歌。
嘉辰资宴喜，星拱弁峨峨。
华亭金藻休宁汪循上海张澡诸友枉顾定山且索一言于其别诗以道意 其一
庄昶（明代）

庭草真传到晦翁，无端万紫与千红。可知肝胆朱门学，不在经书传注中。
水龙吟 庆陈仲洪造家庆楼
舒頔（元代）

人间何处无楼，算来积善应难得。操持一念，应乎万事，尽皆阴德。

伯仲怡怡，亲朋济济，云仍蛰蛰。任才高王粲，兴同庾亮，谁敢与、元龙敌。

珍重刘郎好事，好溪山、为君拈出。眼前标致，壁间图画，屏间松竹。

春晚凭高，秋晴眺远，翠红如识。待他年，看取飞来五凤，记如椽笔。
宫词
王仲修（宋代）

圣人独看临轩陛，殿后双龙捧翠华。
明日集英排大宴，御前先隆出琵琶。
扇子诗
李石（宋代）

三秋桂子玉舒花，天上楼台出帝家。
只许阿兔操杵臼，不知更有玉虾蟆。
云洞
韩元吉（宋代）

挥策度绝壑，撑空见楼台。
丹崖几千仞，中有佛寺开。
老僧如远公，譍门走蒿莱。
下马问所适，褰衣指崔嵬。
飞阑倚石磴，旷荡无纤埃。
坐久意颇惬，爽气生樽罍。
仙棺是何人，蜕骨藏莓苔。
举酒一酌之，妈然偿我怀。
丹砂固未就，白鹤何时来。
不如生前乐，长啸且衔杯。
郊行
胡仲弓（宋代）

杜鹃声里又花红，处处阴云日影蒙。
心事太平人事好，眼前无物不春风。
颂古十首
释慧空（宋代）

做得些儿活计成，人前卖弄逞才能。
直饶踏杀人无数，也是西川老鬼精。
奉和御製内苑嘉穀
夏竦（宋代）

渊圣钦明抚庶氓，斋居励翼御彤庭。
天田播种勤农事，云稼流彤耀国经。
琼粒蕃滋争结穟，龙枝屈曲竞分形。
摇风秀色交卿霭，垂颖馀光近帝星，
茂遂岂同蕖叶异，殊尤全掩凤冠灵。
连茎五七逾成数，实表皇穹鉴德馨。
杂兴十二首
方回（元代）

请托或有求，攀附谓可羡。
不羡复不求，贵公何必见。
耻折元亮腰，免向宣明面。
江淹所赋恨，未必识冯衍。
甘作岂天谴。
九日怀楚中旧僚
皇甫汸（明代）

去年九日登高处，野寺深山历楚台。黄菊正堪携酒过，青莲却为散花开。

阁中云气千峰入，槛外江流万里回。欲问同游今健否，衡阳不见雁飞来。
绣带子（张宽夫园赏梅）
黄庭坚（宋代）

小院一枝梅。冲破晓寒开。晚到芳园游戏，满袖带香回。

玉酒覆银杯。尽醉去、犹待重来。东邻何事，惊吹怨笛，雪片成堆。
和刘清叔襄阳草庐韵二首
李曾伯（宋代）

万壑长松几岁寒，老龙曾向此中蟠。
而今肯为苍生起，何止编方蜀雇宽。